
KISKŐRÖS VÁROS POLGÁRMESTERE
E L Ő TE R J E S Z T É S
(a Képviselő-testület 2013. december 6-i rendkívüli ülésére)

TÁRGY: 
KISKŐRÖS VÁROS ÖNKORMÁNYZATA 2014-2020-AS UNIÓS PROGRAMOZÁSI IDŐSZAKRA VONATKOZÓ stratégia- FEJLESZTÉSI IRÁNYAINAK MEGHATÁROZÁSA
Az Európai Bizottság 2011. októberétől látja el információkkal a tagállamokat a 2014-2020 közötti uniós költségvetési ciklusban elérhető támogatások formálódó jogszabályi hátteréről, mely részleteiben is orientálni fogja a tagállami forrásfelhasználást érintő tervezési és végrehajtási folyamatokat. A kohéziós politikát meghatározó jogszabályok irányelvei közül a legfontosabbak: az Európa 2020 Stratégia céljaival való szoros kapcsolat, a beruházások megnövelt eredményorientációja, a fejlesztési tématerületek tematikus koncentrációja, illetve a területiség hangsúlyosabbá tétele. Az új támogatási időszakban a források csökkenése mellett fontos változás, hogy a kondíciók (előzetes makrogazdasági és egyéb feltételek), a tematikus koncentráció (tematikus célok és azok prioritásai mentén meghatározott tevékenységek), a determinációk (minimális forrás-allokáció bizonyos célokra/programokra) és a teljesítménytartalék alkalmazásával szűkülni látszik a tagállami mozgástér a források felhasználásában. A rendelet-tervezetek olyan forradalmian új programozási elvárásokat tartalmaznak, melyek alkalmazásával célvezéreltté válhat az eddigi eszköz-orientált és széttagolt, az uniós források felhasználásának kereteit meghatározó hazai programozási tevékenysége. 

Az önkormányzatoknak fokozatosan fel kell készülniük – folyamatos tervezés mellett -, hogy minél több fejlesztési forrást tudjanak igénybe venni. Ennek első lépéseként a főbb fejlesztési területek és azon forrásigényét szükséges meghatározni. A határozat-tervezet melléklete ezen adatokat mutatja be, amelyek a későbbiekben továbbtervezésre kerülnének mind kivitelezés, mind költségvetési tervezési szinten. A következő előterjesztés mindehhez szorosan kapcsolódik, tekintettel arra, hogy jelentős a tervezett beruházások önerőigénye.

A fentiek alapján javasolom a határozat-tervezet elfogadását.
Kiskőrös, 2013. december 4.

Domonyi László sk.

polgármester

Határozat-tervezet
1. Kiskőrös Város Képviselő-testülete egyetért a határozat-tervezet mellékletében meghatározott önkormányzati fejlesztési irányokkal.

2. A Képviselő-testület felkéri a polgármestert, hogy az 1. pontban meghatározottak végrehajtásához, a pénzügyi és szakmai előkészítéshez kapcsolódó intézkedéseket tegye meg és folyamatosan tájékoztassa erről a  Képviselő-testületet.

Felelős: polgármester

Határidő: azonnal

